ai4bharat/Pralekha huggingface dataset:
माहिती आणि प्रसारण मंत्रालय
‘राजा राम तिवारी- भूले भटके वालों के बाबा’ यात्रेमध्ये हरवलेल्या प्रियजनांची पुनर्भेट घडविण्यासाठी मदत करणा-यांच्या मानवतेचे दर्शन देणारा चित्रपट 52व्या इफ्फीमध्ये प्रदर्शित
"गंगापुत्र"ची निर्मिती- निःस्वार्थी माणसाचा प्रवास दाखवणे ही, माझ्या आयुष्यात सर्वात निःस्वार्थीपणे केलेली निर्मिती: 52व्या इफ्फीमध्ये भारतीय पॅनोरमामध्ये चित्रपट दिग्दर्शक जय प्रकाश यांचे मनोगत
पणजी, 23 नोव्हेंबर 2021
‘‘गंगापुत्र ची निर्मिती - यात एका निःस्वार्थी माणसाचा प्रवास दाखवला आहे. माझ्या आयुष्यात सर्वात निःस्वार्थीपणे केलेली ही निर्मिती आहे. अशा शब्दात दिग्दर्शक जय प्रकाश यांनी या माहितीपटाविषयी माहिती देताना सांगितले. राजा राम तिवारी या निःस्वार्थी सामाजिक कार्यकर्त्याच्या जीवनावर तयार केलेला हा माहितीपट आहे. त्याच्या या अव्दितीय कामाचे हे एक प्रकारे दस्तावेजीकरण आहे. हरवलेल्या लोकांना त्यांच्या प्रियजनांपर्यंत पोहोचवून, त्यांची भेट घालून देण्याचे काम राजा राम तिवारी करतात. 20 ते 28 नोव्हेंबर 2021 या काळामध्ये गोव्यात सुरू असलेल्या भारतीय आंतरराष्ट्रीय चित्रपट महोत्सवाच्या 52 व्या आवृत्तीमध्ये तिवारी यांच्यावर तयार करण्यात आलेल्या चित्रपटाचे प्रदर्शन करण्यात आले. त्यानिमित्त चित्रपटाचे दिग्दर्शक जय प्रकाश यांनी उपस्थित पत्रकारांशी संवाद साधला. भारतीय पॅनोरमाच्या नॉन फीचर फिल्म विभागामध्ये या चित्रपटाचे प्रदर्शन करण्यात आले.
राजा राम तिवारी नेमके होते तरी कोण? ते हरवलेल्या, एकमेकांपासून दूरावलेल्या प्रियजनांना एकत्र कसे आणतात? अगदी साधे धोतर आणि सदरा असा वेश परिधान करणारे राजा राम तिवारी यांना ‘भूले भटकवालों का बाबा’ या नावाने ओळखले जाते. महाप्रचंड गर्दी असलेल्या कुंभमेळ्यामध्ये हरविणा-या यात्रेकरूंना पुन्हा एकदा त्यांच्या प्रियजनांना भेटविण्यासाठी राजा राम तिवारी यांनी ‘खोया पाया’ शिबीर-तंबू तयार करतात. केवळ कुंभमेळ्यातच नाही तर त्यांनी आपले हेच जीवितकार्य आहे, असे मानून जणू ही मोहीमच हाती घेतली आहे. यासाठी 1946 मध्ये त्यांनी ‘खोया-पाय शिबीर’ या प्रतिष्ठानची स्थापना केली. या संस्थेमार्फत आत्तापर्यंत जवळपास 15 लाख महिला आणि पुरूष तसेच 21,000 पेक्षाही जास्त हरवलेल्या बालकांना, त्यांचे पालक शोधून त्यांच्यापर्यंत पोहोचविण्यात आले आहे. 4,700 एकर क्षेत्रामध्ये भरलेल्या मेळ्यामध्ये 41 दिवसांपेक्षा कमी कालावधीत हरवलेल्या बालकांच्या पालकांना शोधून, त्यांना मुलांचा ताबा देण्यात राजा राम तिवारी यांच्या प्रतिष्ठानला यश मिळाले आहे.
तिवारींचा वारसा अजूनही कायम आहे; 2016 मध्ये त्यांचे वयाच्या 88 व्या वर्षी निधन होऊनही , हे शिबिर कुंभमेळा, अर्ध कुंभमेळा आणि माघ मेळ्यातील भाविकांसाठी मार्गदर्शक दिवा आहे, अतुलनीय उत्साहाने आणि समर्पणाने ते गरजूंची सेवा करत आहेत.
चित्रपटाच्या जन्माबाबत बोलताना, दिग्दर्शक म्हणाले की या चित्रपटातून 70 वर्षांहून अधिक काळ टिकलेला राजा राम तिवारी यांचा अनोखा आणि सातत्यपूर्ण प्रयत्न रुपेरी पडद्यावर दाखवला आहे.
त्यांच्या टीमने सामाजिक कार्यकर्त्यांच्या योगदानाची व्याप्ती आणि भव्यता प्रेक्षक अनुभवू शकतील यासाठी विशेष प्रयत्न कसे केले याची सविस्तर माहिती प्रकाश यांनी चित्रपट रसिकांना दिली. तिवारींनी स्थापन केलेल्या ‘खोया पाया’ शिबिरांना प्रशासन आणि पोलिसांकडून मदत मिळते.
प्रकाश यांनी तिवारी यांच्या अविरत चाललेल्या मानवतावादी प्रयत्नांना अधिकृत ओळख मिळावी यासाठी उत्कट आवाहन केले. त्यांना आशा आहे की देशभरातील प्रेक्षकांना या माहितीपटाद्वारे राजा राम तिवारी यांचे निस्वार्थ कार्य पाहायला मिळेल आणि त्यांच्या कार्याची दखल घेतली जाईल.Jaydevi PS/S.Bedekar/S.Kane/D.Rane
(Visitor Counter : 181
कंपनी व्यवहार मंत्रालय
आर्थिक वर्ष 2021-22 मध्ये एमसीए 21 आवृत्ती 3.0 चा शुभारंभ
आर्थिक वर्ष 2021-22 दरम्यान, कंपनी व्यवहार मंत्रालय  डेटा विश्लेषण संचालित एमसीए21 आवृत्ती 3.0 सुरु करेल.
एमसीए21 व्ही3 हा प्रकल्प तंत्रज्ञानाद्वारे संचालित होणारा भविष्यकालीन प्रकल्प असून यामध्ये अंमलबजावणीला बळकटी देण्यासाठी, व्यवसाय सुलभीकरणाला प्रोत्साहन देण्यासाठी, वापरकर्त्याचा अनुभव वाढविण्यासाठी, नियामकर्त्यांमधील अखंड एकत्रीकरण आणि डेटा आदानप्रदान सुविधा प्रदान करण्याचा विचार करण्यात आला आहे. कृत्रिम बुद्धिमत्ता  आणि एमएलसारख्या उदयोन्मुख तंत्रज्ञानासह जागतिक सर्वोत्तम कार्यपद्धतींचा एकत्रित विचार करून, एमसीए21 व्ही3 हा प्रकल्प भारतातील कॉर्पोरेट नियामक वातावरणामध्ये बदल घडवून आणण्यासाठी तयार करण्यात आला आहे. आर्थिक वर्ष 2021-22 दरम्यान सुरू करण्यात येणाऱ्या एमसीए21 चे प्रमुख घटक खालीलप्रमाणे:
ई-सुरक्षा: एमसीए केंद्रीय छाननी कक्ष  स्थापन करण्याच्या प्रक्रियेत आहे, जे कॉर्पोरेट्सनी एमसीए21 वर नोंदणी  केलेल्या काही स्ट्रेट थ्रू प्रोसेस  फॉर्मची छाननी करेल आणि अधिक छाननीसाठी काही कंपन्यांची निवड करेल.
ई-निवडा: कंपनीचे निबंधक  आणि प्रादेशिक संचालक  यांच्याकडे निवाड्यांच्या कार्यवाहीचे वाढते प्रमाण व्यवस्थापित करण्यासाठी ई-निवाडा मॉड्यूल संकल्पित केले आहे. हे भागधारकांना ऑनलाइन सुनावण्यांचे एक मंच प्रदान करेल आणि इलेक्ट्रॉनिक पद्धतीने न्याय-निवाडा करेल.
ई-सल्लामसलत: प्रस्तावित सुधारणा आणि मसुद्याच्या नियम इत्यादींवर लोकांच्या सल्लेसुचनांची सद्य प्रक्रिया स्वयंचलित आणि वृद्धिंगत करण्यासाठी एमसीए21 व्ही3 चे ई-सल्लामसलत मॉड्यूल एक ऑनलाइन व्यासपीठ उपलब्ध करून देईल, ज्यामध्ये बाह्य वापरकर्त्यांसाठी / अभिप्रायसाठी प्रस्तावित दुरुस्ती / मसुदा कायदे एमसीएच्या संकेतस्थळावर पोस्ट केले जातील.
अनुपालन व्यवस्थापन प्रणाली : सीएमएस एमसीएला अनुपालन न करणार्या कंपन्या / एलएलपी ओळखण्यास मदत करेल, या डीफॉल्ट कंपन्या / एलएलपींना ई-नोटीस बजावेल आणि एमसीएच्या अंतर्गत वापरकर्त्यांसाठी सतर्कता निर्माण करेल.
एमसीए प्रयोगशाळा: एमसीए21 व्ही3 चा एक भाग म्हणून, एक एमसीए प्रयोगशाळा स्थापित केली जात आहे, ज्यात कॉर्पोरेट कायदा तज्ज्ञ असतील. एमसीए लॅबचे प्राथमिक कार्य म्हणजे अनुपालन व्यवस्थापन प्रणालीची प्रभावीता, ई-सल्लामसलत मॉड्यूल, अंमलबजावणी मॉड्यूल इत्यादींचे मूल्यांकन करणे आणि चालू असलेल्या आधारावर त्यास वर्धित सूचना सुचविणे.
याव्यतिरिक्त, एमसीए21 व्ही3 मध्ये चॅट बॉट सक्षम हेल्पडेस्क, मोबाइल अॅप्स, परस्पर वापरकर्ता डॅशबोर्ड्स, यूआय / यूएक्स तंत्रज्ञानाचा वापर करून वर्धित वापरकर्ता अनुभव आणि एपीआयद्वारे अखंड डेटा प्रसार इत्यादी असेल.
अर्थ मंत्रालय
प्राप्तीकर विभागाचे नागपुरात छापे
नवी दिल्ली, 20 सप्टेंबर 2021
प्राप्तीकर विभागाने नागपुरातील एक प्रसिद्ध व्यक्ती आणि त्याच्या कुटुंबातील सदस्यांच्या प्रकरणी 17.09.2021 रोजी छापे टाकले आणि जप्तीची कारवाई केली. नागपूर आणि महाराष्ट्राच्या इतर भागांमध्ये शिक्षण, गोदामे आणि कृषी-उद्योग क्षेत्रासंबंधी व्यापारात हा समूह कार्यरत आहे. नागपूर, मुंबई, नवी दिल्ली आणि कोलकातामध्ये 30 ठिकाणी शोध आणि सर्वेक्षण कार्य हाती घेण्यात आले होते.
शोध आणि जप्ती कारवाई दरम्यान, अनेक आक्षेपार्ह कागदपत्रे, सुटी कागदपत्रे आणि इतर डिजिटल पुरावे सापडले आणि जप्त करण्यात आले. या पुराव्यांवरून हे स्पष्ट होते की नियमित लेखा पुस्तकांव्यतिरिक्त बेहिशेबी आर्थिक व्यवहारामध्ये या समूहाचा सहभाग आहे. वाढीव खर्च, मनी लाँडरिंग, बनावट देणगी पावत्या, बेहिशेबी रोख खर्च इत्यादीचा यात समावेश आहे. मनी लॉन्ड्रिंगद्वारे या समूहाकडून चालवण्यात येत असलेल्या ट्रस्टला दिल्लीतील कंपन्यांकडून 4 कोटी रुपये बनावट देणगी मिळाल्याचा पुरावा सापडला आहे. बेहिशेबी उत्पन्न ट्रस्टला मिळालेली देणगी आहे असे दाखवून काळा पैसा पांढरा करण्यात आल्याचे यावरून उघड होते. ट्रस्टच्या तीन शैक्षणिक संस्था वाढीव खर्चात सहभागी असल्याचे पुरावे सापडले आहेत. यामध्ये कर्मचाऱ्यांना दिले जाणारे वेतन अंशतः रोख स्वरूपात पुन्हा परत घेतले होते. अनेक आर्थिक वर्षांचे असे पुरावे सापडले असून ही रक्कम 12 कोटी रुपयांपेक्षा जास्त आहे. शोध मोहिमेदरम्यान हे देखील आढळून आले की ट्रस्टने पावत्या दडपण्याव्यतिरिक्त प्रवेशाची व्यवस्था करण्यासाठी दलालांना मोठी रक्कम दिली आहे. ही सुमारे 87 लाख रुपयांची रक्कम रोख स्वरूपात देण्यात आली असून ती पूर्णपणे बेहिशेबी आहे.
शोध मोहिमेदरम्यान सापडलेल्या पुराव्यांवरून स्पष्ट होते की सुमारे 17 कोटी रुपयांचे उत्पन्न दडपण्यात आले आहे. तसेच अनेक बँक लॉकर्स सील केले गेले आहेत. सापडलेल्या पुराव्यांची तपासणी केली जात असून पुढील तपास सुरू आहे.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 144
कंपनी व्यवहार मंत्रालय
जगत अॅग्रो कमोडीटीज प्रायव्हेट लिमिटेडशी संबंधित गैरव्यवहार प्रकरणी, एसएफआयओ कडून सतीश कुमार पावा, सौरव अग्रवाल, सुहास परांजपे यांना अटक
जगत अॅग्रो कमोडीटीज प्रायव्हेट लिमिटेडशी संबंधित गैरव्यवहार प्रकरणी, एसएफआयओ म्हणजे गंभीर गुन्हे तपास कार्यालयाच्या अधिकाऱ्यांनी कंपनीचे प्रवर्तक आणि भागधारक सतीश कुमार पावा, प्रवर्तकांचा मुलगा सौरव अग्रवाल आणि वैधानिक लेखापाल सुहास परांजपे यांना अटक केली आहे.
केंद्रीय कॉर्पोरेट व्यवहार मंत्रालयाने, राष्ट्रीय कंपनी कायदा न्यायाधीकरणाच्या आदेशानुसार हा तपास करण्याची जबाबदारी एसएफआयओकडे दिली होती.
कंपनी कायदा, 2013 मधील कलम 212 अंतर्गत, देण्यात आलेल्या अधिकारांचा वापर करत, एसएफआयओ ने ही अटकेची कारवाई केली आहे. या तपासादरम्यान आढळलेल्या कागदपत्रांवरुन, असे लक्षात आले की हे तिघेही गंभीर कॉर्पोरेट घोटाळ्यात संलिप्त असून कंपनी कायद्याच्या कलम 447 अंतर्गत, ते दोषी आढळले आहेत. गेली तीन वर्षे, हे तिघेही, कंपनीच्या वित्तीय स्थितीविषयीची बनावट कागदपत्रे तयार करत होते. यात, शेयरबाजारातील त्यांची स्थिति उत्तम असल्याचे दाखवत, बँकांकडून कर्ज घेण्याचा प्रयत्न करत होते. अशी बनावट कागदपत्रे दाखवून या तिघांनी स्टेट बँक ऑफ पटियाला- SBoP आणि पंजाब नॅशनल बँक -PNB अशा सार्वजनिक बँकांकडून कर्ज मिळवले आणि ते पैसे वेगवेगळ्या मार्गांनी इतरत्र वळवले असल्याचे आढळले आहे.
या तिघांनाही दिल्लीत अटक करण्यात आली त्यानंतर त्यांना न्यायालयासमोर हजर करत, त्यांची तात्पुरती कोठडी घेण्यात आली.जेणेकरुन त्यांना मुंबईतीळ विशेष न्यायालयासमोर हजर केले जाऊ शकेल.
मुंबईच्या विशेष न्यायालयासमोर या तिघांना हजर केले असता, त्यांना अतिरिक्त स्त्र् न्यायालयाने, 1 मार्च 2022 पर्यंत एसएफआयओच्या कोठडीत ठेवण्याचे निर्देश दिले आहेत.
या प्रकरणी पुढील तपास सुरु आहे.
रेल्वे मंत्रालय
भारतीय रेल्वेच्या नवीन मध्यवर्ती नियंत्रण कक्षाकडून चोख कामगिरी;सव्वा लाखांहून अधिक विचारणांना तत्पर प्रतिसाद
नवी दिल्ली, 6 एप्रिल 2020
देशभरात संपूर्ण संचारबंदी घोषित झाल्यानंतर, रेल्वे प्रवासी तसेच इतर नागरिकांना येणाऱ्या समस्या सोडविण्यासाठी आणि मालवाहतुकीमध्ये निर्माण होणाऱ्या अडचणी दूर करण्यासाठी भारतीय रेल्वे विभागाने एका विशेष मध्यवर्ती नियंत्रण कक्षाची स्थापना केली आहे. या कक्षाचे कार्य सुरु झाल्यापासूनच अत्यंत यशस्वी व्यवस्थापनाचे दर्शन घडवत रेल्वे कर्मचाऱ्यांनी पहिल्या दहा दिवसांतच विशिष्ट संवाद मंचाद्वारे कक्षाकडे आलेल्या सव्वा लाख विचारणांना प्रतिसाद दिला आहे. यापैकी 87 टक्के म्हणजे 1 लाख 9 हजारांहून अधिक प्रश्नांवर फोनद्वारे प्रत्यक्ष मानवी सहभागाच्या माध्यमातून उत्तरे देण्यात आली.
रेल्वेचे 138 आणि 139 हे हेल्पलाईन क्रमांक, ट्वीटरसारखी अनेक समाज माध्यमे आणि railmadad@rb.railnet.gov.in हा ईमेल आय डी या चार संवाद आणि अभिप्राय मंचांद्वारे विचारण्यात आलेल्या समस्यांची सोडवणूक करण्यासाठी रेल्वे नियंत्रण कक्ष प्रतिदिन, प्रतिक्षण सतर्क आहे. रेल्वे प्रशासन आणि सामान्य जनता यांच्यादरम्यान माहिती आणि सूचनांचा ओघ सुरु राहील याची दक्षता रेल्वे घेत आहे.
या विशेष नियंत्रण कक्षाच्या सुरळीत चलनवलनाची जबाबदारी संचालक पातळीवरील अधिकाऱ्याला देण्यात आली असून सर्व संवाद मंचांद्वारे मांडण्यात आलेल्या सूचना आणि अभिप्रायांचे परीक्षण करून त्याप्रमाणे तो पुढील कार्यवाही करत आहे.
रेल मदत हेल्पलाईन क्रमांक 139 वरून संपूर्ण संचारबंदीच्या दहा दिवसांत 80 हजारहून जास्त प्रश्नांना उत्तरे देण्यात आली. यापैकी बहुतांश प्रश्न रेल्वे सेवा सुरु होण्याबाबत किंवा तिकिटांचा परतावा मिळण्यासंदर्भातील होते. या आपत्कालीन परिस्थितीत केलेली अत्यावश्यक वस्तूंची वाहतुक, वाघिणीवर लावण्यात आलेले विलंब शुल्क माफ, रेल्वेच्या डब्यांचे रुग्णालयात रुपांतर, अन्नाच्या पाकिटांचे वितरण, तसेच कोविड-19 या आजाराशी लढण्यासाठी लागणाऱ्या सॅनिटायझर, वैयक्तिक संरक्षणाची साधने आणि इतर उपकरणांची सुयोग्य माल वाहतूक याबद्दल रेल्वे विभागाचे कौतुक देखील करण्यात आले आहे.
संवाद साधण्यास सोप्या अशा स्थानिक भाषेत रेल्वे विभागाला प्रश्न विचारणे आणि माहिती जाणून घेणे सामान्य जनतेला जास्त सुलभ होईल हे लक्षात घेऊन रेल्वे विभागाने प्रश्नकर्त्याच्या जवळच्या विभागीय रेल्वे नियंत्रण कक्षाशी संवाद साधणारी भौगोलिकदृष्ट्या विभाजित हेल्पलाईन क्रमांक 138 सुरु केली आहे. स्थानिक भाषा आणि स्थानिक प्रश्नांशी परिचित असणारे रेल्वे कर्मचारी या हेल्पलाईनवर विचारलेल्या प्रश्नांना उत्तरे देत आहेत.
U.Ujgare/S.Chitnis/P.Malandkar
(Visitor Counter : 179
रस्ते वाहतूक आणि महामार्ग मंत्रालय
अपघात कमी करण्यासाठी रस्ते विकासाच्या सर्व टप्प्यावर सेफ्टी ऑडिट अनिवार्य - केंद्रीय मंत्री नितीन गडकरी
"अपघात कमी करण्यासाठी, रस्ते विकासाच्या सर्व टप्प्यावर सेफ्टी ऑडिट करणे अनिवार्य करण्यात येणार आहे, असे केंद्रीय रस्ते वाहतूक आणि महामार्ग तसेच सूक्ष्म, लघु, मध्यम उद्योग नितीन गडकरी यांनी जाहीर केले. 'वेहीकल क्रॅश सेफ्टी' या विषयावर द्रुकश्राव्य माध्यमाद्वारे झालेल्या चर्चासत्राचे उद्घाटन करताना ते बोलत होते. भारत आणि इतर विकसनशील देशांमध्ये रस्ते अपघातांचे प्रमाण अधिक प्रमाणात आहे आणि दरवर्षी सुमारे 1.5 लाख लोक मृत्यूमुखी पडतात, ज्याचे प्रमाण कोविड मृत्यूंपेक्षा अधिक आहे, असे ते म्हणाले. गडकरी म्हणाले, की जवळपास 60% मृत्यू दुचाकीस्वारांचे असतात. मोटारसायकल वाहतुकीचे संरक्षण आणि सुरक्षितता ही काळाची गरज आहे, असे ते म्हणाले. चालकांना प्रशिक्षण देणे आणि प्रगत प्रशिक्षण संस्था व केंद्रे स्थापन करणे यावरही मंत्री यांनी भर दिला.
चांगले रस्ते बनविणे आणि रस्त्यांची पायाभूत सुविधा सुधारणे ही त्यांची नैतिक जबाबदारी आहे, असेही ते म्हणाले. जागरूकता निर्माण करण्यासाठी आणि आपले उद्दीष्ट साध्य करण्यासाठी सर्व सहभागी घटकांमधील सहकार्य, संवाद आणि समन्वय आवश्यक आहे, असेही त्यांनी नमूद केले.
संपूर्ण समारंभाची लिंक https://youtu.be/OEkRhMItvsM
पंतप्रधान कार्यालय
आंध्र प्रदेश, तामिळनाडू आणि कर्नाटकला पंतप्रधान उद्या भेट देणार
नवी दिल्ली, 9 फेब्रुवारी 2019
पंतप्रधान नरेंद्र मोदी उद्या आंध्र प्रदेशमधल्या गुंटूर, तामिळनाडूमधल्या तिरुपूर आणि कर्नाटकमधल्या हुबळीला भेट देणार आहेत.
पंतप्रधानांचा आंध्र प्रदेश दौरा:
आंध्र प्रदेशमधल्या गुंटूर येथे येटूकूर बायपासजवळ पंतप्रधान विविध विकास प्रकल्पांचे उद्घाटन करणार आहेत. इंडियन स्ट्रॅटेजिक पेट्रोलियम रिझर्व्हच्या 1.33 एमएमटी विशाखापट्टणम धोरणात्मक पेट्रोलियम रिझर्व्ह सुविधेचे पंतप्रधान लोकार्पण करतील. ओएनजीसीच्या वशिष्ठ आणि एस-वन विकास प्रकल्पाचे उद्घाटन त्यांच्या हस्ते होईल. कृष्णापट्टणम हे भारत पेट्रोलियमच्या नव्या टर्मिनलचे भूमीपूजन पंतप्रधानांच्या हस्ते होईल. आंध्र प्रदेश आणि शेजारी राज्यांच्या वायू आधारीत औद्योगिक कारखान्याला यामुळे चालना मिळणार आहे.
पंतप्रधानांचा तामिळनाडू दौरा:
तिरुपूरमधल्या पेरुमन्नलूर इथे पंतप्रधान विविध विकास प्रकल्पांचे उद्घाटन करणार आहेत. ईएसआयसी रुग्णालयाचे भूमीपूजन त्यांच्या हस्ते होणार आहे. चेन्नई इथल्या ईएसआयसी रुग्णालयाचे लोकार्पण त्यांच्या हस्ते होणार आहे. भारत पेट्रोलियम कॉर्पोरेशनचे एन्नोर किनारी टर्मिनल पंतप्रधानांच्या हस्ते राष्ट्राला अर्पण करण्यात येईल. चेन्नई बंदर ते चेन्नई पेट्रोलियम कॉर्पोरेशनच्या मनाली तेलशुद्धीकरण कारखान्यापर्यंतच्या नव्या क्रुड ऑईल पाईप लाईनचे उद्घाटन ते करतील.
पंतप्रधानांचा कर्नाटक दौरा:
हुबळीतल्या गब्बूर इथे पंतप्रधान विविध विकास प्रकल्पांचे उद्घाटन करणार आहेत. धारवाड येथे इंडियन इन्स्टिट्यूट ऑफ टेक्नॉलॉजी तसेच इंडियन इन्स्टिट्यूट ऑफ इन्फर्मेशन टेक्नॉलॉजी या दोन संस्थांचे भूमीपूजन पंतप्रधान करतील. धारवाड शहर गॅस वितरण प्रकल्पाचे लोकार्पण त्यांच्या हस्ते होईल. 1.5 एमएमटी मंगलोर धोरणात्मक पेट्रोलियम रिझर्व्ह सुविधेचे आणि पदूर येथे 2.5 एमएमटी धोरणात्मक पेट्रोलियम रिझर्व्ह सुविधेचे राष्ट्रार्पण करतील.
चिकजाजूर-मायाकोंडा या 18 किलोमीटर लांबीच्या रेल्वे मार्गाचे दुहेरीकरण हा महत्वाचा कार्यक्रम आहे.
346 किलोमीटर लांबीच्या हॉस्पेट-हुबळी-वास्को द गामा रेल्वे मार्गाच्या विद्युतीकरणाचे पंतप्रधानांच्या हस्ते उद्घाटन होईल.
धारवाड येथे प्रधानमंत्री आवास योजना  अंतर्गत बांधण्यात आलेल्या 2384 घरांच्या ई-गृह प्रवेश पंतप्रधानांच्या उपस्थितीत होणार आहे.
B.Gokhale/N.Chitale/D. Rane
(Visitor Counter : 36
पंतप्रधान कार्यालय
राजमाता विजया राजे सिंदिया यांच्या जयंतीनिमित पंतप्रधानांनी त्यांना आदरांजली वाहिली
नवी दिल्ली 12 ऑक्टोबर 2022
राजमाता विजया राजे सिंदिया यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. पंतप्रधान मोदी यांनी म्हटले आहे की, त्या धैर्य आणि द्रष्टेपणा यांची प्रतिमूर्ती होत्या.
ट्विट संदेशात पंतप्रधान म्हणाले;
“राजमाता विजया राजे सिंदिया यांना त्यांच्या जयंतीनिमित्त श्रद्धांजली. त्या धैर्य आणि द्रष्टेपणा यांची प्रतिमूर्ती होत्या.त्यांनी त्यांचे संपूर्ण आयुष्य दुसऱ्यांची सेवा करण्यासाठी समर्पित केले. यापूर्वीच्या #MannKiBaat कार्यक्रमाच्या एका भागात त्यांच्या अद्वितीय व्यक्तिमत्त्वाबद्दल मी जे म्हटले होते ते सर्वांसाठी सामायिक करत आहे.”
नौवहन मंत्रालय
व्यापारी व मासेमारी करणाऱ्या जहाजांसाठी देशाच्या दक्षिण-पश्चिम भागातील जलमार्ग यंत्रणा करण्यात आली वेगळी
हा निर्णय भारतीय जलमार्गात सुलभ वाहतूकीची खात्री देण्याची आमची बांधिलकी दर्शवितो: मनसुख मांडवीय
प्रदीर्घ काळ प्रलंबित असलेल्या मागणीची पूर्तता करुन, नौवहन मंत्रालयाने जलवाहतूकीची सुरक्षा व कार्यक्षमता लक्षात घेऊन, दक्षिण-पश्चिम भारतीय जलमार्गातील व्यापारी व मासेमारी करणाऱ्या जहाजांचे कार्यान्वित मार्ग वेगळे केले आहेत. नवीन मार्ग 1 ऑगस्ट 2020 पासून कार्यान्वित होतील.
भारताच्या दक्षिण-पश्चिम किनाऱ्याभोवती असलेला अरबी समुद्र हा एक व्यस्त समुद्री मार्ग असून या ठिकाणी मोठ्या संख्येने व्यापारी जहाजे ये-जा करीत असतात, तसेच मासेमारी करणारी जहाजे काम करीत असतात. यामुळे काहीवेळा तेथे अपघात घडतो; परिणामी मालमत्तेचे नुकसान आणि पर्यावरणीय प्रदूषण होते; तसेच बर्याच घटनांमध्ये जीवितहानी देखील होते.
हा निर्णय भारतीय भागातील जलवाहतूक सुलभ करण्याच्या आमच्या वचनबद्धतेला प्रतिबिंबित करतो. धडक होण्यापासून बचाव, समुद्रावरील जीवनाच्या सुरक्षेसह वाहतूकीचा प्रवाह सुलभ करणे, तसेच सागरी वातावरणाचे संरक्षण वाढविणे, हे देखील यामुळे सुनिश्चित होईल. नौवहन महासंचलनालयांचे हे एक अतिशय सक्रिय व सकारात्मक पाऊल आहे; जे या प्रदेशातील नौवहनाचे कार्यक्षमतेने नियमन करेल, असे केंद्रीय नौवहन राज्यमंत्री  मनसुख मांडवीय याप्रसंगी म्हणाले.
अर्थ मंत्रालय
23 शेल कंपन्यांचा समावेश असलेल्या 7896 कोटी रुपयांचे बनावट चलन बनवणारे मुख्य रॅकेट उघडकीस आले
दोन आरोपींना अटक, 14 दिवसांची न्यायालयीन कोठडी
नवी दिल्ली, 3 मार्च 2020
दिल्ली पश्चिम आयुक्तालयाच्या केंद्रीय कर चुकवेगिरी प्रतिबंध विभागाच्या अधिकाऱ्यांनी 7896 कोटी रुपयांचे बनावट चलन बनवणारे रॅकेट उघडकीस आणले आहे. त्यांनी 23 शेल कंपन्यांच्या जाळ्याचा वापर करुन प्रत्यक्ष मालाचा पुरवठा न करता बनावट चलनाद्वारे 1709 कोटी रुपयांचे इनपुट टॅक्स क्रेडिट मिळवले. याप्रकरणी दोघांना 29 फेब्रुवारीला अटक करण्यात आली. या आरोपींनी बनावट चलने तयार करुन इनपुट क्रेडिट मिळवण्यासाठी अनेक नकली कंपन्यांची निर्मिती केली आहे. त्यांच्याकडून अनेक मोबाईल फोन्स, संगणक आणि अवैध कागदपत्रे जप्त करण्यात आली. पटियाला हाऊस न्यायालयाच्या मुख्य महानगर दंडाधिकाऱ्यांनी त्यांना 14 दिवसांची न्यायालयीन कोठडी दिली आहे. याप्रकरणी आणखी तपास सुरु आहे.
B.Gokhale/S.Kane/P.Malandkar
(Visitor Counter : 80
माहिती आणि प्रसारण मंत्रालय
53व्या इफ्फी मध्ये पहिल्या चित्रपट तंत्रज्ञान प्रदर्शनाचे केंद्रीय मंत्री अनुराग ठाकूर यांच्या हस्ते उद्घाटन
आघाडीच्या उत्पादकांनी समकालीन चित्रपट निर्मितीसाठीची अत्याधुनिक उपकरणे केली प्रदर्शित
गोवा/मुंबई, 21 नोव्हेंबर 2022
केंद्रीय माहिती आणि प्रसारण आणि युवा व्यवहार आणि क्रीडा मंत्री अनुराग ठाकूर यांनी तंत्रज्ञान आणि चित्रपट कला/चित्रपट आणि सौंदर्यशास्त्र प्रदर्शनाचे इफ्फी 2022 मध्ये आज 21 नोव्हेंबर 2022 रोजी गोव्यात उद्घाटन केले. उद्घाटनानंतर ठाकूर यांनी इफ्फी मध्ये आयोजित या प्रकारच्या पहिल्याच प्रदर्शनात असलेल्या अत्याधुनिक उपकरण आणि तंत्रज्ञानाची पाहणी केली.
53व्या इफ्फी मध्ये आयोजित चित्रपट तंत्रज्ञान प्रदर्शनात, तंत्रज्ञान आणि चित्रपट कला/चित्रपट आणि सौंदर्यशास्त्राशी संबंधित विविध पैलू प्रदर्शित केले आहेत. या प्रदर्शनाला भेट देणाऱ्या चित्रपट रसिकांना तंत्रज्ञान आणि चित्रपट कला/चित्रपट आणि सौंदर्यशास्त्र यांच्यातील संबंधांवर माहिती देण्यात येत आहे. तसेच या सर्वांच्या एकत्रित परिणामांमुळे चित्रपट बघण्याचा अनुभव कसा समृध्द होतो याविषयी देखील माहिती देण्यात येते.
“या पहिल्याच चित्रपट तंत्रज्ञान प्रदर्शनात चित्रपट निर्मितीचे सर्वोत्तम तंत्रज्ञान महोत्सवाचा भाग बनले आहे. चित्रपट विद्यार्थी आणि व्यावसायिकांना आपले ज्ञान अद्ययावत करणे आणि बाजारपेठेतील अत्याधुनिक तंत्रज्ञानाबद्दल माहिती मिळविण्याची ही सुवर्ण संधी आहे,” असे एफटीआयआयचे संचालक संदीप शहारे यांनी सांगितले.
कंपाल फुटबॉल मैदान, कलाअकादमी जवळ, डी बी मार्ग, पणजी इथे हे प्रदर्शन भरले आहे, हे प्रदर्शन 21 ते 27 नोव्हेंबर, 2022 दरम्यान सकाळी 11 ते संध्याकाळी 7 वाजेपर्यंत सुरु राहील. सोनी, कॅनन, झेसीस, रेड, लिका ॲटलास, डीझेडओ, ॲपच्रर लाईट्स, हंसा सिने इक्विपमेंट आणि इतर आघाडीच्या चित्रपट उपकरण उत्पादकांनी या प्रदर्शनात भाग घेतला आहे. त्यांनी, समकालीन चित्रपट निर्मितीत वापरली जाणारी आपली अत्याधुनिक उपकरणे या प्रदर्शनात मांडली आहेत. या प्रदर्शनात कॅमेरा उत्पादक, लेन्स, दिवे, ग्रिप्स, कलर ग्रेडिंग सॉफ्टवेयर, ॲनिमेशन, व्हीएफएक्स, एआर, व्हीआर, ऑडीओ मॉनिटर्स, ध्वनिशास्त्र, रियाल टाईम डबिंग, टॉकबॅक, संरक्षण आणि जीर्णोद्धार यांच्याशी संबंधित तंत्रज्ञान आणि उपकरणे या प्रदर्शनात आहेत. या 7000 वर्ग मीटर मध्ये पसरलेल्या प्रदर्शनाशिवाय, चर्चा आणि विविध सत्रे आयोजित करण्यासाठी जागा उपलब्ध करून देण्यात आली आहे.PIB Mumbai | G.Chippalkatti/R.Aghor/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 140
कृषी मंत्रालय
केंद्रीय मंत्रिमंडळाची 2022-23 हंगामासाठी कच्च्या तागाच्या  किमान आधारभूत किंमतीला मंजूरी
नवी दिल्ली, 22 मार्च 2022
पंतप्रधान नरेंद्र मोदी यांच्या अध्यक्षतेखालील आर्थिक व्यवहार संबंधित मंत्रिमंडळ समितीने आज 2022-23 च्या हंगामासाठीता कच्च्या तागासाठी  किमान आधारभूत किंमतीला  मंजूरी दिली. कृषी खर्च आणि मूल्य आयोगाच्या शिफारशींवर आधारित मंजूरी देण्यात आली आहे.
कच्च्या तागाचा एमएसपी  2022-23 हंगामासाठी 4750/- रुपये प्रति क्विंटल इतका निश्चित करण्यात आला आहे. ही वाढ गेल्या वर्षीच्या तुलनेत प्रति क्विंटल 250/- रुपये इतकी आहे. यामुळे संपूर्ण भारतातील सरासरी उत्पादन खर्चापेक्षा 60.53 टक्के परतावा मिळेल. 2022-23 हंगामासाठी कच्च्या तागाचा घोषित एमएसपी हा सरकारने 2018-19 च्या अर्थसंकल्पात जाहीर केल्यानुसार अखिल भारतीय सरासरी उत्पादन खर्चाच्या किमान दीडपट एमएसपी निश्चित करण्याच्या तत्त्वाशी सुसंगत आहे.
हे नफ्याच्या प्रमाणात किमान 50 टक्के हमी देते. ताग उत्पादकांना चांगला मोबदला मिळवून देण्यासाठी आणि दर्जेदार तागाला प्रोत्साहन देण्यासाठी हे एक महत्त्वाचे आणि प्रगतीशील पाऊल आहे.
भारतीय ताग महासंघ  ही केंद्र सरकारची मूल्य आधारभूत केंद्रीय नोडल एजन्सी म्हणून कार्य सुरू ठेवेल आणि यात जर काही नुकसान झाले तर केंद्र सरकारकडून त्याची पूर्ण भरपाई केली जाईल.
S.Thakur/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 162
गृह मंत्रालय
पंतप्रधान नरेंद्र मोदी यांनी जाहीर केलेल्या 'अग्निपथ योजने'च्या संदर्भात, केंद्रीय गृह मंत्रालयाने सीएपीएफ आणि आसाम रायफल्समध्ये भर्तीसाठी या योजनेअंतर्गत चार वर्षे पूर्ण केलेल्या 'अग्निवीरांना' प्राधान्य देण्याचा निर्णय घेतला आहे
सीएपीएफ आणि आसाम रायफल्समध्ये भर्तीसाठी या योजनेंतर्गत चार वर्षे पूर्ण केलेल्या अग्निवीरांना प्राधान्य देण्याचा निर्णय गृह मंत्रालयाने घेतला आहे
गृह मंत्रालयाच्या या निर्णयामुळे पंतप्रधान नरेंद्र मोदी यांच्या मार्गदर्शनाखाली ‘अग्निपथ योजने’अंतर्गत प्रशिक्षित युवक राष्ट्रसेवा आणि सुरक्षेत योगदान देऊ शकतील, या निर्णयाच्या आधारे विस्तृत योजना तयार करण्याचे काम सुरु झाले आहे
नवी दिल्ली, 15 जून 2022
पंतप्रधान नरेंद्र मोदी यांनी जाहीर केलेल्या 'अग्निपथ योजने'च्या अनुषंगाने , केंद्रीय गृह मंत्रालयाने सीएपीएफ आणि आसाम रायफल्समध्ये भर्तीसाठी या योजनेअंतर्गत चार वर्षे पूर्ण केलेल्या 'अग्निवीरांना' प्राधान्य देण्याचा निर्णय घेतला आहे.
केंद्रीय गृहमंत्री कार्यालयाने ट्विट संदेशात म्हटले आहे की, "अग्निपथ योजना' हा तरुणांच्या उज्ज्वल भविष्याच्या दृष्टीने नरेंद्र मोदी यांचा दूरदर्शी आणि स्वागतार्ह निर्णय आहे. या संदर्भात, गृह मंत्रालयाने सीएपीएफ आणि आसाम रायफल्समध्ये भर्तीसाठी या योजनेअंतर्गत चार वर्षे पूर्ण केलेल्या 'अग्निवीरांना' प्राधान्य देण्याचा निर्णय आज घेतला आहे.
केंद्रीय गृहमंत्री कार्यालयाने म्हटले आहे की, "पंतप्रधान नरेंद्र मोदी यांच्या मार्गदर्शनाखाली गृह मंत्रालयाच्या या निर्णयामुळे, 'अग्निपथ योजने' अंतर्गत प्रशिक्षण घेतलेले युवक राष्ट्रसेवा आणि सुरक्षेत योगदान देऊ शकतील. आजच्या निर्णयाच्या आधारे विस्तृत योजना तयार करण्याचे काम सुरु झाले आहे.
S.Patil/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 224